钦定古今图书集成/明伦汇编/氏族典/第084卷 > 胡宏
## 钦定古今图书集成/明伦汇编/氏族典/第084卷 > 胡宏

按《宋史胡安国传》：安国子宏，字仁仲，幼事杨时侯仲
良，而卒，传其父之学，优游衡山下，馀二十年，玩心神
明，不舍昼夜。张栻师事之。绍兴间，上书曰：“徽宗、钦宗
劫于仇敌，远适穷荒，而在廷之臣，不能对扬天心，充
陛下仁孝之志，反以天子之尊，北面仇敌。”末言：“陛下
即位以来，陈东以直谏死于前，马伸以正论死于后，
而未闻诛一奸邪，黜一谀佞，何摧中正之易而去奸
邪之难也？”高闶为国子司业，请幸太学。宏见其表，作
书责之曰：“太学，明人伦之所在也。太上皇帝劫制于
彊敌，生往死归，此臣子痛心切骨，卧薪尝胆，宜思所
以必报也。而柄臣乃敢欺天罔人，以大仇为大恩，阁
下既不能建大论，明天人之理，以正君心，乃阿谀柄
臣，希合风旨，求举太平之典”，又为之词云云。欺天罔
人孰甚焉！宏初以荫补右承务郎，不调。秦桧当国，贻
书其兄寅，问二弟何不通书，意欲用之，宁作书，止叙
契好而已。宏书辞甚厉，人问之，宏曰：“示之以不可召
之端。”卒于家。著书曰《知言》，有诗文五卷，《皇王大纪》八
十卷。